《登拟岘台诗》
宋代·李壁

羊公洙泗人，易地即颜子。
功名真余弃，邂逅照图史。
况复权利间，何啻鼠肝似。
武库偶并称，相去不知几。
台倾属新葺，天远暮山紫。
佳月唤我来，抛却乌皮几。
莫言风景非，世本无真是。
有酒即宜城，有鱼斯汉水。
殷勤一樽共，清唱切云起。
羁旅聊自纾，高兴未渠已。
银河帘旌接，斗柄屋山指。
侧闻急才秋，便坐引奇士。
但遣君意陈，流落非予耻。

作者简介：李壁，《宋史》写作李璧，字季章，号石林，又号雁湖居士，谥文懿。眉之丹棱（今四川省眉山市丹棱县）人，南宋历史学家李焘之子，生于公元1157年（一说1159年），殁于1222年，享年65岁。